उल्लेखनीय है कि चपड़ासी और संदेश वाहक की यह नौकरी डाकिए जैसी है और इस पद पर नियुक्त व्यक्ति का काम पुलिस के दूरसंचार विभाग से पत्र और दस्तावेज दूसरे विभागों को पहुंचाना होता है। हालांकि कोई भी काम छोटा नहीं होता परंतु यह भी एक तथ्य है कि प्रत्येक काम के लिए एक निश्चित योग्यता होती है अत: इसे एक विडम्बना ही कहा जाएगा कि बेरोजगारी के कारण चतुर्थ श्रेणी के कम योग्यता वाले पदों के लिए भी अत्यंत उच्च योग्यता वाले उम्मीदवारों को आवेदन करना पड़ रहा है। एक ओर सरकार देश के युवाओं के लिए नौकरियों के सृजन की बात कहती है और दूसरी ओर खाली पड़ी असामियों पर पात्र उम्मीदवारों की भर्ती नहीं हो रही है।